CELEX: 32019D2214
Language: el
Date: 2019-12-20 00:00:00
Title: Εκτελεστική απόφαση (ΕΕ) 2019/2214 της Επιτροπής της 20ής Δεκεμβρίου 2019 σχετικά με την τροποποίηση της απόφασης 2007/25/ΕΚ για τη λήψη ορισμένων μέτρων προστασίας λόγω της γρίπης των πτηνών υψηλής παθογονικότητας και της μετακίνησης πτηνών συντροφιάς που συνοδεύουν τον κάτοχό τους στην Κοινότητα, όσον αφορά την περίοδο εφαρμογής της απόφασης [κοινοποιηθείσα υπό τον αριθμό C(2019) 9428] (Κείμενο που παρουσιάζει ενδιαφέρον για τον ΕΟΧ)

23.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 332/166
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/2214 ΤΗΣ ΕΠΙΤΡΟΠΗΣ
         της 20ής Δεκεμβρίου 2019
         σχετικά με την τροποποίηση της απόφασης 2007/25/ΕΚ για τη λήψη ορισμένων μέτρων προστασίας λόγω της γρίπης των πτηνών υψηλής παθογονικότητας και της μετακίνησης πτηνών συντροφιάς που συνοδεύουν τον κάτοχό τους στην Κοινότητα, όσον αφορά την περίοδο εφαρμογής της απόφασης
         
            
               [κοινοποιηθείσα υπό τον αριθμό C(2019) 9428]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 576/2013 του Ευρωπαϊκού Κοινοβουλίου και του Συμβουλίου, της 12ης Ιουνίου 2013, σχετικά με τις μη εμπορικού χαρακτήρα μετακινήσεις ζώων συντροφιάς και την κατάργηση του κανονισμού (ΕΚ) αριθ. 998/2003 (1), και ιδίως το άρθρο 36 παράγραφος 1,
         Εκτιμώντας τα ακόλουθα:
         
                     (1)
                  
                  
                     Η απόφαση 2007/25/ΕΚ της Επιτροπής (2) θεσπίζει ορισμένα μέτρα προστασίας σε σχέση με τη γρίπη των πτηνών υψηλής παθογονικότητας (HPAI) και τις μετακινήσεις πτηνών συντροφιάς που συνοδεύουν τον κάτοχό τους προς την Ένωση. Η απόφαση εκδόθηκε κατόπιν της εκδήλωσης εστιών της HPAI του υποτύπου H5N1, με σκοπό την προστασία της υγείας των ζώων και των ανθρώπων στην Ένωση και εφαρμόζεται έως την 31η Δεκεμβρίου 2019.
                  
               
                     (2)
                  
                  
                     Εστίες της HPAI διαφόρων υποτύπων Η5 και, σπανιότερα, του υποτύπου H7 εξακολουθούν να εκδηλώνονται σε παγκόσμιο επίπεδο σε πουλερικά και άλλα πτηνά σε αιχμαλωσία. Η HPAI έχει καταστεί ενδημική σε αρκετές τρίτες χώρες, ενώ έχει εκδηλωθεί για πρώτη φορά σε άλλες τρίτες χώρες. Η απειλή της εισαγωγής του ιού της HPAI στην Ένωση μέσω μη εμπορικού χαρακτήρα μετακινήσεων πτηνών συντροφιάς από τρίτες χώρες εξακολουθεί να υφίσταται και, ως εκ τούτου, τα μέτρα άμβλυνσης του κινδύνου που θεσπίζονται στην απόφαση 2007/25/ΕΚ θα πρέπει να διατηρηθούν.
                  
               
                     (3)
                  
                  
                     Μια κατ’ εξουσιοδότηση πράξη και μια εκτελεστική πράξη για τον καθορισμό απαιτήσεων για την υγεία των ζώων και την πιστοποίηση όσον αφορά μη εμπορικές μετακινήσεις ζώων συντροφιάς στην Ένωση βρίσκονται επί του παρόντος στο στάδιο της εκπόνησης δυνάμει του κανονισμού (ΕΕ) αριθ. 576/2013. Ωστόσο, οι εν λόγω δύο πράξεις, που πρόκειται να αντικαταστήσουν σε μόνιμη βάση τα μέτρα προστασίας που προβλέπονται επί του παρόντος με την απόφαση 2007/25/ΕΚ, δεν θα εκδοθούν πριν από τις 31 Δεκεμβρίου 2019, δηλαδή δεν θα εκδοθούν πριν από την ημερομηνία κατά την οποία εκπνέει η απόφαση 2007/25/ΕΚ.
                  
               
                     (4)
                  
                  
                     Κατά συνέπεια, ενόψει της παγκόσμιας επιδημιολογικής κατάστασης όσον αφορά την HPAI, είναι ανάγκη να παραταθεί η περίοδος εφαρμογής της απόφασης 2007/25/ΕΚ έως τις 31 Δεκεμβρίου 2020, ημερομηνία έως την οποία προβλέπεται να έχουν εκδοθεί η κατ’ εξουσιοδότηση πράξη και η εκτελεστική πράξη με τις οποίες θα ορίζονται οι απαιτήσεις που θα αντικαταστήσουν τις απαιτήσεις που ισχύουν επί του παρόντος δυνάμει της απόφασης 2007/25/ΕΚ.
                  
               
                     (5)
                  
                  
                     Επομένως, η απόφαση 2007/25/ΕΚ θα πρέπει να τροποποιηθεί αναλόγως.
                  
               
                     (6)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Στο άρθρο 6 της απόφασης 2007/25/ΕΚ, η ημερομηνία «31 Δεκεμβρίου 2019» αντικαθίσταται από την ημερομηνία «31 Δεκεμβρίου 2020».
         
         
            Άρθρο 2
            Η παρούσα απόφαση απευθύνεται στα κράτη μέλη.
         
         
            Βρυξέλλες, 20 Δεκεμβρίου 2019.
            
               
                  Για την Επιτροπή
               
               Στέλλα ΚΥΡΙΑΚΙΔΟΥ
               
                  Μέλος της Επιτροπής
               
            
         
         
            (1)  ΕΕ L 178 της 28.6.2013, σ. 1.
         
            (2)  Απόφαση 2007/25/ΕΚ της Επιτροπής, της 22ας Δεκεμβρίου 2006, για τη λήψη ορισμένων μέτρων προστασίας λόγω της γρίπης των πτηνών υψηλής παθογονικότητας και της μετακίνησης πτηνών συντροφιάς που συνοδεύουν τον κάτοχό τους στην Κοινότητα (ΕΕ L 8 της 13.1.2007, σ. 29).